हर प्राणी जां माह्नू च कोई नेही गल्ल जरूर होंदी ऐ जिस करी अस उसी असानी कन्ने पन्छानी सकने आं। उसदे च एह् चेच उसदी अवाज च होई सकदी ऐ। उसदी अक्खीं च होई सकदी ऐ, उसदी चाल च होई सकदी ऐ। होर ते होर उसदे बालें जां हत्थें दियें औंगलियें च कोई ऐसी बशेशता होंदी ऐ जिस करी उसी पन्छानना असान होई जंदा ऐ। अज्ज-कल्ल अवाज, बालें जां औंगलियें दे नशानें राहें कुसै व्यक्ति गी पन्छानने दा विग्यान इन्ना अगड़ा बधी गेदा ऐ जे कुसै चोर, डाकू जां खूनी दा पता लाने च बाल, औंगलियें दे नशान जां अवाज इक म्हत्त्ब-भरोची भूमका नभांदे न। कोई डाकू जां खूनी अपना मूंह् खट्टी-लपेटियै डाका मारदा जां खून करदा ऐ। ओह् सोचदा ऐ उसी कुसै ने नेईं पन्छानना, पर उसदियें औंगलियें दे नशान जां सिरै दा इक बाल बी उसी पकड़ाने आस्तै काफी होई सकदा ऐ।